Laat die kreatiewe potensiaal in jou gemeente los - www.bybelkennis.co.za
by Coen Slabber · Published 29/06/2015 · Updated 22/05/2015
“Die man wat bang is om te ly, kan nie aan Hom behoort wat gely het nie” – Tertullianus
By geleentheid het Napoleon na ‘n kaart van die wêreld gekyk. Hy wys na China en sê dat China ‘n slapende reus is – as hy eers wakker word, sal niemand hom stop nie. Is die kerk nie ‘n slapende reus nie? Elke Sondag sit die kerkbanke vol mense wat niks met hulle geloof doen nie behalwe om dit te behou nie.
‘n Aktiewe lidmaat beteken in meeste kerke iemand wat die eredienste bywoon en finansieel bydra. Daar word nie meer van hulle verwag nie Maar God verwag meer van Christene – Hy verwag dat elke Christen sy gawes en talente moet gebruik. As ons hierdie talent, hulpbron, kreatiwiteit en energie kan loslaat, sal die Christendom ontplof – dit sal groei soos nog nooit vantevore nie.
Hoekom is die entoesiasme in so baie kerke laag? Is dit nie omdat kerke kreatiwiteit ontmoedig nie? Goeie idees word afgeskiet met: “Ons het dit al vantevore probeer.” Soms het ‘n persoon ‘n baie goeie idee, maar hy het nie die leierskapsvaardighede om dit uit te voer nie. Bid dat God ‘n leier na vore sal bring. As jy al jou tyd spandeer om vir mense te sê waarom dinge nie gaan werk nie, sal hulle mettertyd nie meer probeer nie.
Die sleutel om kreatiwiteit te ontsluit, is volgens Rick Warren om gesag met verantwoordelikheid te delegeer. Mense reageer op verantwoordelikheid; hulle groei en ontwikkel as jy hulle vertrou. As jy mense altyd hanteer asof hulle onbekwaam is, sal jy hulle die res van jou lewe moet voed. Mense is net so kreatief soos die stelsel hulle toelaat om te wees. Mense wil ‘n bydrae maak; hulle wil weet dat hulle ‘n verskil kan maak; hulle wil betrokke wees. Om die beste in mense na vore te bring, moet jy vir hulle ‘n uitdaging gee – en as hulle slaag, moet jy vir hulle daarvoor krediet gee. Jy moet ook vir hulle die vryheid gee om foute te maak. Jy leer immers deur jou foute.
Om die beste in mense na vore te bring, moet jy ook vir hulle beheer gee. As ‘n gemeente wil groei, moet mense beheer afstaan – veral groter gemeentes.
As jy wil hê die gemeente moet groei, moet die leiers beheer afgee en die bediening aan die lidmate toevertrou. So many pastors are so afraid of wildfire that they spend all their time putting out every little camp fire that’ll warm up the church! (Rick Warren)
Laaste 7 Dae: 5,225
Laaste 365 Dae: 298,725